Lyles kry kans om vir blaps te vergoed | Netwerk24
Deur Wim Pretorius 14 Julie 2020 19:30
In die enkele minute voordat 'n groot blaps aan die lig gekom het, het hy dalk gedink dat hy Usain Bolt se 200 m-wêreldrekord vermorsel het, maar Noah Lyles sal volgende maand wéér kans kry om jag te maak op die legendariese Jamaikaan se blitstyd van 19.19 sekondes.
Noah Lyles verlede week in die 200 m in aksie waar hy by die verkeerde wegspringmerk aangetree het. Foto: Getty Images
Dié 22-jarige Amerikaner het tydens verlede week se Inspiration Games, wat as 'n plaasvervanger vir die Zürich-byeenkoms in die Diamantliga-reeks gedien het, in Bradenton, Florida, aangetree in die 200, waar hy 'n verstommende tyd van 18.90 aangeteken het.
Lyles het ná die wedloop breëbors rondgeloop en waarskynlik gedink dat hy vermag het wat kenners gereken het nie sommer sal gebeur nie: om Bolt se wêreldrekord, wat hy in 2009 opgestel het, te oortref.
Dit is eers toe weer na die wedloop gekyk is, wat besef is dat 'n groot blaps met Lyles se naelloop begaan is.
Pleks daarvan dat hy by die 200 m se wegspringpunt aangetree het, is hy verkeerdelik deur organiseerders gevra om by die 185 m-merk in die blokke te sak.
Gevolglik het hy 'n volle 15 m minder gehardloop as sy teenstanders, wat in onderskeidelik Zürich (Christophe Lemaitre) en Papendal (Churandy Martina) aangetree het.
Hy sal egter op 14 Augustus by die volgende skof in die verkorte Diamantliga-reeks, die Herculis EBS-byeenkoms in Monaco, weer sy slag kan wys.
Lyles, die wêreld- en Diamantliga-kampioen in die 200, sal saam met talle van die wêreld se beste atlete in aksie wees.
Katarina Johnson-Thompson, Brittanje se sewekamp-wêreldkampioen, sal ook daar aan die hoogspring deelneem, terwyl Hellen Obiri, 5 000-wêreldkampioen van Kenia, asook haar landgenoot Conseslus Kipruto, Olimpiese en wêreldkampioen in die 3 000-hindernis, sal van die ander grootste trekpleisters wees.
Dan sal Armand Duplantis, die jong sensasie en paalspring-wêreldrekordhouer, saam met Halimah Nakaayi, wat die 800-wêreldkroon verlede jaar in Doha verower het, ook hul slag wys.
Of al die atlete op die deelnemerslys wel fisiek in die Louis II-stadion in aksie sal wees, moet nog gesien word. Gegewe die ontwrigting wat internasionale reisbeperkings nog meebring, kan 'n byeenkoms soortgelyk aan die Impossible Games en die Inspiration Games ook in Monaco aangebied word. Dán sal verskeie van die top-atlete "virtueel" in hul eie lande deelneem, met die vertonings wat regstreeks uitgesaai sal word in Monaco.